text: স্বাধীনতা দিবসে লাল সবুজে ছেয়েছিল অস্ট্রেলিয়ার ফেডারেশন স্কয়ার – ঘাটাইল ডট কম | Ghatail.com
  বাংলাদেশের মহান স্বাধীনতা দিবস উপলক্ষে লাল সবুজে ছেয়েছিল অস্ট্রেলিয়ার মেলবোর্নের প্রাণকেন্দ্র ও সংস্কৃতির অন্যতম কেন্দ্র ফেডারেশন স্কয়ার। ২৬ মার্চ সোমবার স্বাধীনতা দিবস উপলক্ষে ফেডারেশন স্কয়ারে এ পতাকা উত্তোলন করা হয়।
  দেশটির প্রবাসী বাংলাদেশিদের স্বাধীনতার ৪৭ বছর উদ্‌যাপনের উদ্যোগের সঙ্গে একাত্মতা প্রকাশ করে বাংলাদেশের জাতীয় পতাকা উত্তোলন করে ফেডারেশন স্কয়ার কর্তৃপক্ষ।
  ফেডারেশন স্কয়ারে সোমবার দিনব্যাপী পতপত করে উড়েছে বাংলাদেশের জাতীয় পতাকা। দেশের পতাকা সগৌরবে ওড়ার দৃশ্য দেখতে শত শত বাঙালি ছুটে আসেন সেখানে। গভীর শ্রদ্ধাভরে সকলে স্মরণ করেন মহান স্বাধীনতাযুদ্ধে আত্মত্যাগী সকল শহীদদের। ভিন দেশে নিজ দেশের পতাকাতলে প্রায় সকলের অন্তরেই বেজে ওঠে বাংলাদেশের জাতীয় সংগীত 'আমার সোনার বাংলা, আমি তোমায় ভালোবাসি'।
  ফেডারেশন স্কয়ারে আগত বাঙালিরা জানান, শুধু দেশের পতাকাকে নয়, এর মাধ্যমে মুক্তিযুদ্ধের গৌরবোজ্জ্বল ইতিহাসকেও অবলোকন করেন তারা। বাংলাদেশের স্বাধীনতা, মুক্তিযুদ্ধ ও বিজয়ের গল্প একদিন গোটা বিশ্ব জানবে এমনটাই প্রত্যাশা সকলের।